Forslag til Rådets forordning (EF) om oprettelse af et europæisk overvågningscenter for racisme og fremmedhad (97/C 78/04) KOM(96) 615 endelig udg. - 96/0298(CNS)

(Forelagt af Kommissionen den 9. januar 1997)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 235,

under henvisning til forslag fra Kommissionen,

under henvisning til udtalelse fra Europa-Parlamentet,

under henvisning til udtalelse fra Det Økonomiske og Sociale Udvalg,

under henvisning til udtalelse fra Regionsudvalget, og

ud fra følgende betragtninger:

I præamblen til den europæiske fælles akt understreger medlemsstaterne nødvendigheden af »at fremme demokratiet på grundlag af de grundlæggende rettigheder, der er anerkendt i medlemsstaternes forfatninger og love, i konventionen til beskyttelse af menneskerettigheder og grundlæggende frihedsrettigheder og i den europæiske socialpagt, navnlig frihed, lighed og social retfærdighed«;

ifølge artikel F, stk. 2, i traktaten om Den Europæiske Union skal Unionen respektere »de grundlæggende rettigheder, således som de garanteres ved den europæiske konvention til beskyttelse af menneskerettigheder og grundlæggende frihedsrettigheder, undertegnet i Rom den 4. november 1950, og således som de følger af medlemsstaternes fælles forfatningsmæssige traditioner, som generelle principper for fællesskabsretten«;

racisme, fremmedhad og antisemitisme er alvorlige angreb på de grundlæggende rettigheder;

Fællesskabet må respektere de grundlæggende rettigheder ved udarbejdelse og gennemførelse af sine politikker; navnlig er respekten for menneskerettighederne en legalitetsbetingelse i forbindelse med Fællesskabets retsakter;

den 11. juni 1986 vedtog Europa-Parlamentet, Rådet, repræsentanterne for medlemsstaterne forsamlet i Rådet og Kommissionen en erklæring mod racisme og fremmedhad (1) og fremhævede heri »betydningen af fyldestgørende information og bevidstgørelse af alle borgere om farerne ved racisme og fremmedhad samt nødvendigheden af at sikre, at enhver form for diskrimination eller enhver diskriminerende handling undgås eller bekæmpes«;

Det Europæiske Råd besluttede på sit møde på Korfu den 24. og 25. juni 1994 at intensivere bestræbelserne på at definere en samlet strategi på unionsplan til bekæmpelse af racisme og fremmedhad; i den anledning besluttede det at nedsætte en rådgivende kommission, som skal have til opgave at fremkomme med henstillinger om bekæmpelse af racisme og fremmedhad;

Det Europæiske Råd anmodede på sit møde i Cannes den 26. og 27. juni 1995 den rådgivende kommission om at fortsætte sit arbejde og undersøge, om det er muligt at oprette et europæisk center til overvågning af racistiske og fremmedfjendske fænomener;

konklusionerne fra denne gennemførlighedsundersøgelse vedrørende centret blev forelagt Det Europæiske Råd på mødet i Firenze den 21. og 22. juni 1996;

Det Europæiske Råd understregede på sit møde i Firenze, at Unionen ville gøre sit yderste for at bekæmpe racisme og fremmedhad, og det godkendte princippet om oprettelse af et europæisk overvågningscenter;

indsamling, registrering og analyse samt offentliggørelse af objektive, pålidelige og sammenlignelige oplysninger om racistiske og fremmedfjendske handlinger og holdninger på europæisk plan er nødvendig, for at Fællesskabet kan få fyldestgørende oplysninger om problemet racisme og fremmedhad, således at Fællesskabet kan opfylde sin forpligtelse til at overholde de grundlæggende rettigheder og tage hensyn hertil ved udarbejdelsen og gennemførelsen af sine politikker og de retsakter, det vedtager inden for sit kompetenceområde;

fænomenerne racisme og fremmedhad mærkes på alle niveauer i Fællesskabet, på lokalt, regionalt og nationalt plan samt på fællesskabsplan;

de oplysninger, der indsamles, registreres og analyseres på fællesskabsplan, kan også være nyttige for myndighederne i medlemsstaterne, når de inden for deres kompetenceområde udarbejder og gennemfører foranstaltninger på lokalt, regionalt og nationalt plan;

der bør derfor oprettes et europæisk overvågningscenter for racisme og fremmedhad, som stiller de resultater, det når frem til, til rådighed for såvel Fællesskabet som medlemsstaterne;

de opgaver, som centret får overdraget, forudsætter et samarbejde med andre nationale eller internationale organisationer, navnlig med Europarådet, som har stor erfaring på området;

beskyttelsen af personoplysninger skal sikres i overensstemmelse med nationale love og bestemmelser og Europa-Parlamentets og Rådets direktiv 95/46/EF af 24. oktober 1995 om beskyttelse af fysiske personer i forbindelse med behandling af personoplysninger og om fri udveksling af sådanne oplysninger (2);

centret skal have den mest vidtgående retlige og politiske selvstændighed og samtidig opretholde tætte forbindelser til Fællesskabets institutioner;

denne forordning vil i givet fald efter udløbet af en periode på tre år kunne tilpasses med henblik på en eventuel tilpasselse eller udvidelse af centrets opgaver, navnlig på grundlag af udviklingen af Fællesskabets kompetenceområder;

traktaten indeholder ikke anden hjemmel for vedtagelse af denne forordning end artikel 235 -

UDSTEDT FØLGENDE FORORDNING:

Artikel 1

Der oprettes et europæisk overvågningscenter for racisme og fremmedhad, i det følgende benævnt »centret«.

Artikel 2

Mål og opgaver

1. Hovedformålet med centret er, navnlig inden for de i artikel 3, stk. 3, nævnte områder, at forsyne Fællesskabet og dets medlemsstater med objektive, pålidelige og sammenlignelige oplysninger om fænomenerne racisme, fremmedhad og antisemitisme på europæisk plan, som kan være til hjælp, når Fællesskabet og medlemsstaterne inden for deres respektive kompetenceområder træffer eller fastlægger foranstaltninger.

2. Centret undersøger omfanget og udviklingen af racistiske, fremmedfjendske og antisemitiske fænomener og manifestationer, analyserer årsagerne hertil og konsekvenserne heraf og undersøger eksempler på god praksis, som kan afhjælpe problemerne. Med henblik herpå har centret følgende opgaver:

a) indsamling, registrering og analyse af de oplysninger og data, herunder information baseret på forskningsresultater, som medlemsstaterne, fællesskabsinstitutionerne, internationale organisationer, navnlig de i artikel 4, stk. 1, omhandlede, eller ikke-statslige organisationer fremsender til centret

b) etablering af et samarbejde med dem, der indsender oplysninger, og udarbejdelse af en politik for fælles udnyttelse af deres databaser med henblik på, i givet fald efter anmodning fra Europa-Parlamentet, Rådet eller Kommissionen, at fremme en bred formidling af deres informationer

c) udførelse af forskning og videnskabelige undersøgelser, indledende undersøgelser og gennemførlighedsundersøgelser, i givet fald efter anmodning fra Europa-Parlamentet, Rådet eller Kommissionen, samt tilrettelæggelse af ekspertmøder og nedsættelse af ad hoc-arbejdsgrupper efter behov

d) oprettelse af dokumentationskilder, der er åbne for offentligheden, tilskyndelse til fremme af informationsvirksomhed og stimulering af videnskabelig forskning

e) udarbejdelse af konklusioner og henstillinger til Fællesskabet og medlemsstaterne

f) udgivelse af en årlig rapport om situationen med hensyn til racisme og fremmedhad inden for Fællesskabet med fremhævelse af eksempler på god praksis samt om centrets virksomhed

g) etablering og koordinering af et »Europæisk informationsnet for racisme og fremmedhad« (Raxen), der består af en central enhed i selve centret, som samarbejder med nationale universitetsforskningscentre, ikke-statslige organisationer og specialiserede centre, som er oprettet af de i artikel 7 omhandlede nationale eller internationale organisationer

h) fremme af og tilskyndelse til tilrettelæggelse og regelmæssig afholdelse af rundbordsdrøftelser eller møder inden for allerede eksisterende permanente rådgivende instanser i de enkelte medlemsstater med deltagelse af arbejdsmarkedets parter, forskningscentre og repræsentanter for offentlige myndigheder og andre personer eller organer, som er berørt af fænomenerne racisme og fremmedhad. Centret inddrager resultaterne af nationale rundbordsdrøftelser eller fra andre allerede eksisterende permanente rådgivende instanser i dets årlige rapport om situationen med hensyn til racisme og fremmedhad inden for Fællesskabet.

Artikel 3

Arbejdsmetoder og arbejdsområder

1. Centret udfører sine opgaver på grundlag af de mål, der er fastsat i dets årlige arbejdsprogram, og de budgetmidler, der er til rådighed.

2. For at undgå overlapning skal centret under udøvelsen af sine aktiviteter tage hensyn til de aktiviteter, der allerede udøves af fællesskabsinstitutionerne, andre internationale institutioner og organisationer, navnlig Europarådet, og søge at tilføre dem en merværdi.

3. De oplysninger og data, der indsamles og behandles, den forskning og de undersøgelser, der gennemføres eller fremmes, vedrører omfang, udvikling, årsager og virkninger for så vidt angår fænomenerne racisme og fremmedhad, navnlig inden for følgende områder:

a) fri bevægelighed for personer inden for Fællesskabet

b) beskæftigelse

c) kommunikationsmedier og andre kommunikationsmidler

d) uddannelse og ungdomsanliggender

e) social udstødelse

f) frie varebevægelser

g) kultur.

Artikel 4

Europæisk informationsnet for racisme og fremmedhad (Raxen)

1. For at det i artikel 2, stk. 2, litra g), omhandlede net kan blive etableret så hurtigt og effektivt som muligt, sender medlemsstaterne en liste over de i samme artikel omhandlede centre og organisationer til centret.

2. Bestyrelsen for centret udpeger de organer, som skal deltage i Raxen. Centrets bestyrelses beslutning om udpegelsen forudsætter en positiv udtalelse fra det videnskabelige udvalg, der er omhandlet i artikel 11.

3. Centret kan indgå kontrakter, navnlig om underleverancer, med de i stk. 2 omhandlede organer for at få udført de opgaver, som det måtte overdrage dem.

Centret kan ligeledes på ad hoc-grundlag og med henblik på særlige opgaver indgå kontrakter med organer, som ikke indgår i Raxen.

Tildelingen af disse opgaver anføres i centrets årlige program.

Artikel 5

Personoplysningernes beskyttelse og fortrolige karakter

1. Ved behandlingen af personoplysninger i medfør af denne forordning anvender centret bestemmelserne i direktiv 95/46/EF. I den forbindelse vedtager bestyrelsen gennemførelsesbestemmelserne til disse bestemmelser, især med hensyn til de berørte personers rettigheder, oplysningernes fortrolige karakter og behandlingssikkerhed, passende beskyttelsesforanstaltninger for at gøre dem anonyme, inden de videregives, og intern overvågning af behandlingerne.

2. Centret meddeler Kommissionen de i stk. 1 omhandlede gennemførelsesbestemmelser med henblik på offentliggørelse heraf i De Europæiske Fællesskabers Tidende. Centret må ikke foretage behandling af personoplysninger, før disse bestemmelser er trådt i kraft.

3. Når medlemsstaterne sender eller modtager personoplysninger i medfør af nærværende forordning, anvender de deres nationale lovgivning vedrørende databeskyttelse i forbindelse med behandling af disse data i overensstemmelse med bestemmelserne i direktiv 95/46/EF.

4. Hvis personoplysninger overføres til centret i medfør af denne forordning og i overensstemmelse med national ret, må disse oplysninger kun anvendes til de formål og på de betingelser, som den tjeneste, der overfører dem, har angivet. Denne bestemmelse finder tilsvarende anvendelse på centrets overførsel af personoplysninger til medlemsstaternes myndigheder eller til internationale organisationer og til andre fællesskabsorganer. Centret afholder sig fra aktiviteter, som vedrører konkrete, navngivne tilfælde.

5. Oplysninger om racistisk, fremmedfjendsk og antisemitisk vold, som modtages eller leveres af centret, kan offentliggøres under overholdelse af fællesskabsregler og nationale regler vedrørende udbredelse af oplysninger og disses fortrolighed.

6. Medlemsstaterne og de nationale organer, som samarbejder med centret, er ikke forpligtet til at levere information, som ifølge deres nationale ret er klassificeret som fortrolig.

Artikel 6

Retlig status

Centret har status som juridisk person. I hver af medlemsstaterne har det den mest vidtgående rets- og handleevne, som den pågældende stats lovgivning tillægger juridiske personer; det kan bl.a. erhverve og afhænde løsøre og fast ejendom og optræde som part i retssager.

Artikel 7

Samarbejde med nationale og internationale organisationer

1. Med henblik på udførelsen af sine opgaver kan centret samarbejde med nationale eller internationale organisationer, statslige eller ikke-statslige, som er kompetente med hensyn til fænomenerne racisme og fremmedhad.

2. Reglerne for det i stk. 1 omhandlede samarbejde skal godkendes af bestyrelsen.

3. Centret koordinerer sin virksomhed med Europarådets, navnlig hvad angår arbejdsprogrammet. I den forbindelse indgår Fællesskabet på centrets vegne en aftale med Europarådet med det formål at indlede et nært samarbejde mellem Europarådet og centret. Denne aftale omfatter ligeledes udpegning af en person, der er udpeget af Europarådet, til bestyrelsen for centret.

Artikel 8

Bestyrelsen

1. Bestyrelsen består af en uafhængig person, der er udpeget af medlemsstaterne, én for hver medlemsstat, en uafhængig person, der er udpeget af Europa-Parlamentet, og under anvendelse af artikel 7, stk. 3, en uafhængig person, der er udpeget af Europarådet, samt en repræsentant for Kommissionen.

Hvert medlem har en suppleant, der er udpeget på tilsvarende måde.

2. Navnene på medlemmerne af bestyrelsen og deres suppleanter meddeles Kommissionen med henblik på offentliggørelse i De Europæiske Fællesskabers Tidende. Deres mandat er på tre år og kan fornyes én gang. Bestyrelsen vælger sin formand og sin næstformand samt de øvrige medlemmer af det forretningsudvalg, som er omhandlet i artikel 9.

Hvert medlem af bestyrelsen eller ved fravær suppleanten har én stemme. Beslutninger træffes ved to tredjedeles flertal blandt de afgivne stemmer. Formanden deltager i afstemningen.

3. Bestyrelsen træffer de beslutninger, der er nødvendige for centrets virksomhed. Den skal blandt andet:

a) vedtage centrets årlige arbejdsprogram på grundlag af budgettet og de midler, der er til rådighed, efter høring af det videnskabelige udvalg; programmet kan om nødvendigt justeres i løbet af året

b) godkende årsrapporten og centrets konklusioner og henstillinger og fremsende dem til Europa-Parlamentet, Rådet, Kommissionen, Det Økonomiske og Sociale Udvalg og Regionsudvalget; bestyrelsen sørger for udgivelse af årsrapporten

c) udnævne direktøren

d) vedtage budgetsforslaget og centrets endelige årsbudget

e) meddele direktøren decharge for gennemførelsen af budgettet.

4. Bestyrelsen fastlægger selv sin forretningsorden. Bestyrelsen holder møde efter indkaldelse af formanden mindst to gange om året.

Artikel 9

Forretningsudvalget

1. Forretningsudvalget består af formanden for bestyrelsen, dennes næstformand og højst tre andre medlemmer af bestyrelsen, heriblandt den af Europarådet udpegede person og repræsentanten for Kommissionen.

2. Forretningsudvalget kontrollerer centrets arbejde, følger forberedelsen og gennemførelsen af programmet og forbereder bestyrelsesmøderne med hjælp fra centrets direktør. Forretningsudvalget udfører ligeledes alle de opgaver, det får overdraget af bestyrelsen i overensstemmelse med dennes forretningsorden.

Artikel 10

Direktøren

1. Centret ledes af en direktør, der udnævnes af bestyrelsen efter indstilling fra Kommissionen, for en fireårig periode, som kan fornyes.

2. Direktøren er ansvarlig for:

a) gennemførelsen af de i artikel 2, stk. 2, omhandlede opgaver

b) udarbejdelse og gennemførelse af centrets årlige arbejdsprogram

c) udarbejdelse af de i denne forordning omhandlede rapporter, konklusioner og henstillinger

d) alle personaleanliggender og centrets daglige ledelse.

3. Direktøren aflægger beretning om sine aktiviteter til bestyrelsen og deltager i dennes og forretningsudvalgets møder.

4. Direktøren er centrets repræsentant i retlig henseende.

Artikel 11

Det videnskabelige udvalg

1. Bestyrelsen og direktøren bistås af et videnskabeligt udvalg, der afgiver udtalelse om de videnskabelige spørgsmål i forbindelse med centrets aktiviteter, som bestyrelsen eller direktøren forelægger det.

Udtalelser fra det videnskabelige udvalg vedtages med simpelt flertal blandt de afgivne stemmer, idet hvert medlem har én stemme. I tilfælde af divergerende meninger meddeles disse til bestyrelsen.

2. Det videnskabelige udvalg består af højst ni eksperter, helst fra forskellige medlemsstater, som har særlige kvalifikationer eller erfaringer med hensyn til analyse af fænomenerne racisme og fremmedhad.

Disse eksperter udnævnes af bestyrelsen på grundlag af indstillinger fra medlemsstaterne, Kommissionen og de i artikel 7 omhandlede nationale og internationale organisationer, der er tilknyttet centrets virksomhed.

Bestyrelsen sørger for, at udvalget har en tværfaglig sammensætning.

3. Medlemmernes mandat i det videnskabelige udvalg er på tre år. Det kan fornyes én gang.

4. Det videnskabelige udvalg vælger sin formand og sin næstformand.

5. Det videnskabelige udvalg indkaldes til møde af formanden mindst to gange om året.

Artikel 12

Personale

1. De forordninger og ordninger, der gælder for tjenestemænd og øvrige ansatte i De Europæiske Fællesskaber, finder ligeledes anvendelse på centrets personale.

2. Over for sit personale udøver centret de beføjelser, der tilkommer ansættelsesmyndigheden.

3. Bestyrelsen vedtager i forståelse med Kommissionen passende gennemførelsesbestemmelser.

Artikel 13

Budget

1. Der udarbejdes et overslag over alle centrets indtægter og udgifter for det enkelte regnskabsår, som skal være sammenfaldende med kalenderåret, og disse opføres på centrets budget.

2. Direktøren udarbejder et budgetsforslag for det følgende regnskabsår senest den 15. februar hvert år. Det foreløbige budgetforslag omfatter driftsomkostninger og det arbejdsprogram, der er fastsat for det følgende regnskabsår. Direktøren forelægger dette foreløbige forslag for bestyrelsen sammen med en personaleoversigt.

3. Der skal være balance mellem indtægter og udgifter.

4. Centrets indtægter omfatter, ud over andre indtægter:

a) et tilskud fra Fællesskabet, der opføres under en særlig post på De Europæiske Fællesskabers almindelige budget (sektion »Kommissionen«)

b) betaling for udførte tjenesteydelser

c) eventuelle finansielle bidrag fra de i artikel 7 omhandlede organisationer og organer.

5. Centrets udgifter omfatter blandt andet løn til personale, udgifter til administration og infrastruktur, driftsudgifter og udgifter i forbindelse med kontrakter, der indgås med de institutioner eller organer, der deltager i Raxen, samt med øvrige kontrakter.

6. Bestyrelsen vedtager budgetforslaget og sender det til Kommissionen, som på grundlag heraf udarbejder et tilsvarende overslag i det foreløbige forslag til De Europæiske Fællesskabers almindelige budget, som den forelægger Rådet i medfør af traktatens artikel 203.

7. Bestyrelsen vedtager centrets endelige budget inden regnskabsårets begyndelse, idet den om nødvendigt tilpasser det efter fællesskabstilskuddet og centrets øvrige midler.

8. Direktøren gennemfører centrets budget.

9. Kommissionens finansinspektør fører kontrol med indgåelse af udgiftsforpligtelser og betaling af alle centrets udgifter samt med fastlæggelse og inkassering af alle centrets indtægter.

10. Senest den 31. marts hvert år tilsender direktøren Kommissionen, bestyrelsen og Revisionsretten centrets samlede regnskab (indtægter og udgifter) for det forløbne regnskabsår.

Revisionsretten reviderer nævnte regnskab i overensstemmelse med traktatens artikel 188 C.

11. Bestyrelsen meddeler direktøren decharge for gennemførelsen af budgettet.

12. Bestyrelsen fastlægger efter udtalelse fra Kommissionen og Revisionsretten de interne finansielle bestemmelser for, hvordan blandt andet centrets budget skal opstilles og gennemføres.

Artikel 14

Privilegier og immuniteter

Protokollen vedrørende De Europæiske Fællesskabers privilegier og immuniteter gælder for centret.

Artikel 15

Ansvar

1. Centrets ansvar i kontraktforhold bestemmes efter den lovgivning, der finder anvendelse på den pågældende kontrakt.

Domstolen har kompetence til at træffe afgørelse i henhold til enhver voldgiftsbestemmelse, som indgår i en af centret indgået aftale.

2. For så vidt angår ansvar uden for kontraktforhold skal centret i overensstemmelse med de almindelige retsgrundsætninger, der er fælles for medlemsstaternes retssystemer, erstatte skader forvoldt af centret eller af dets ansatte under udøvelsen af deres hverv.

Domstolen har kompetence til at afgøre enhver tvist vedrørende erstatning for sådanne skader.

Artikel 16

Rapport

I løbet af det tredje år efter denne forordnings ikrafttræden tilsender Kommissionen Europa-Parlamentet, Rådet, Det Økonomiske og Sociale Udvalg og Regionsudvalget en evalueringsrapport over centrets aktiviteter sammen med eventuelle forslag til ændring eller udvidelse af centrets opgaver, navnlig på grundlag af udviklingen i Fællesskabets kompetence med hensyn til racisme og fremmedhad.

Artikel 17

Ikrafttræden

Denne forordning træder i kraft dagen efter, at de kompetente myndigheder har truffet afgørelse med hensyn til centrets hovedsæde.

Denne forordning er bindende i alle enkeltheder og gælder umiddelbart i hver medlemsstat.

(1) EFT nr. C 158 af 25. 6. 1986, s. 1.

(2) EFT nr. L 281 af 23. 11. 1995, s. 31.